A4-0118/98

Ψήφισμα σχετικά με τα προβλήματα των νησιωτικών περιοχών της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη το ψήφισμά του της 16ης Μαΐου 1997 για μία ολοκληρωμένη πολιτική προσαρμοσμένη στην ιδιαιτερότητα των νησιωτικών περιοχών της Ευρωπαϊκής Ένωσης ((ΕΕ C 167 της 2.6.1997, σελ. 249)),

- έχοντας υπόψη το άρθρο 129Β, παράγραφος 2 της Συνθήκης ΕΚ,

- έχοντας υπόψη το άρθρο 130Α της Συνθήκης ΕΚ, όπως αυτό τροποποιήθηκε από τη Συνθήκη του Άμστερνταμ (Άρθρο 158),

- έχοντας υπόψη την απόφαση της 23ης Ιανουαρίου 1983, η υπόθεση 8/82 του Ευρωπαϊκού Δικαστηρίου («Η διάκριση συνίσταται στο να αντιμετωπίζονται με διαφορετικό τρόπο ταυτόσημες καταστάσεις και κατά ταυτόσημο τρόπο διαφορετικές καταστάσεις»),

- έχοντας υπόψη τα συμπεράσματα των τριών Επιμελητηριακών Συνεδρίων των νησιωτικών περιοχών της Ευρωπαϊκής Ένωσης, της Χίου (1994) για μία «οικονομική και κοινωνική συνοχή», της Πάλμα ντε Μαγιόρκα (1995) για μια «κοινοτική πολιτική αειφόρου ανάπτυξης των νησιώτικών περιοχών της Ευρωπαϊκής Ένωσης και του Παλέρμο (1996) για το «Δίκτυο των Ευρωπαϊκών Νησιών - Σχέδια και εταιρική σχέση για μία ενδογενή ανάπτυξη»,

- έχοντας υπόψη τα συμπεράσματα του Ευρωπαϊκού Συμβουλίου του Τορίνο το Μάρτιο του 1996 και ιδιαίτερα την απόφαση να ενταχθεί το πρόβλημα των νησιωτικών περιοχών στην ημερήσια διάταξη της Διακυβερνητικής,

- έχοντας υπόψη τα αποτελέσματα της πρώτης διάσκεψης για την αειφόρο ανάπτυξη των Νήσων, που πραγματοποιήθηκε στη Μινόρκα στις 26 Απριλίου 1997,

- έχοντας υπόψη το πλαίσιο ανάπτυξης του κοινοτικού χώρου που παρουσιάστηκε στο Noordwijk (SDEC) στις 9-10 Ιουνίου 1997,

- έχοντας υπόψη τα αποτελέσματα του Συμβουλίου Ecofin της 1ης Δεκεμβρίου 1997,

- έχοντας υπόψη τις προτάσεις και τα διαβήματα στα οποία προέβησαν οι περιφερειακές νησιωτικές αρχές της ΕΕ, οι οποίες αντανακλώνται συγκεκριμένα στα έργα της «Επιτροπής Νήσων» της Διάσκεψης των Περιφερειακών Θαλάσσιων Περιοχών της Ευρώπης,

- έχοντας υπόψη το έγγραφο εργασίας με τίτλο «Οι παράκτιες και νησιωτικές περιοχές της Ευρωπαϊκής Ένωσης» που δημοσίευσε η Γενική Διεύθυνση Μελετών του Ευρωπαϊκού Κοινοβουλίου τον Απρίλιο του 1996 (ΡΕ 166.018),

- έχοντας υπόψη τις εργασίες της δημόσιας ακρόασης για τα προβλήματα των νησιωτικών περιοχών που διοργάνωσε η Επιτροπή Περιφερειακής Πολιτικής του Ευρωπαϊκού Κοινοβουλίου στις 20 Ιανουαρίου 1998,

- έχοντας υπόψη τη δημοσίευση της Στατιστικής Υπηρεσίας των Ευρωπαϊκών Κοινοτήτων (EUROSTAT) με τίτλο «Πορτραίτο των νησιών»,

- έχοντας υπόψη την έκθεση της Επιτροπής Περιφερειακής Πολιτικής και τις γνωμοδοτήσεις της Επιτροπής Περιβάλλοντος, Δημόσιας Υγείας και Προστασίας των Καταναλωτών και της Επιτροπής Αλιείας (A4-0118/98),

Α. έχοντας υπόψη ότι νησιωτική περιοχή είναι ένα τμήμα κράτους μέλους πλήρως περιβαλλόμενες από θάλασσα χωρίς κάποιον σταθερό δεσμό με την ήπειρο και χωρίς να φιλοξενεί κάποια πρωτεύουσα της Ένωσης,

Β. έχοντας υπόψη ότι το άρθρο 130Α της Συνθήκης, όπως αυτή τροποποιήθηκε από τη Συνθήκη του Άμστερνταμ, έχει ως στόχο τη μείωση των διαφορών μεταξύ των επιπέδων ανάπτυξης των διαφόρων περιοχών και τη μείωση της καθυστέρησης των πλέον μειονεκτικών περιοχών ή νήσων,

Γ. έχοντας υπόψη ότι το άρθρο 130Α πρέπει να ερμηνευθεί υπό το πρίσμα της συνημμένης στη Συνθήκη δήλωσης (αριθ. 30) η οποία αναγνωρίζει ότι όλες «οι νησιωτικές περιοχές αντιμετωπίζουν διαρθρωτικά προβλήματα οφειλόμενα στο νησιωτικό τους χαρακτήρα, τα οποία, επειδή είναι μόνιμα, εμποδίζουν την οικονομική και κοινωνική τους ανάπτυξη»,

Δ. έχοντας υπόψη ότι η εν λόγω δήλωση που επισυνάπτεται στη Συνθήκη συμβάλει στον προσδιορισμό των δεσμεύσεων που ανελήφθησαν με τη νέα διατύπωση του άρθρου 130Α η οποία υιοθετήθηκε στο Άμστερνταμ και εξηγεί επομένως ότι το άρθρο αυτό αναφέρεται στην καθυστέρηση ανάπτυξης που σημειώνεται σε όλες τις νησιωτικές περιοχές της Ένωσης,

Ε. έχοντας υπόψη ότι τα μειονεκτήματα από τα οποία πάσχουν οι νησιωτικές περιοχές, και τα οποία τις διακρίνουν σαφώς από τις ηπειρωτικές περιφέρειες, προέρχονται, έστω και με διαφορετική επίδραση, από την περιορισμένη έκταση των χρησιμοποιήσιμων γαιών, των αλιευτικών πόρων και της διαθεσιμότητας σε νερό και ενέργεια, από τη ρύπανση της θάλασσας και των ακτών, από την ιδιαίτερα δυσχερή διαχείριση των απορριμμάτων και των λυμάτων, από τη μείωση του πληθυσμού, από τη διάβρωση των ακτών, από την έλλειψη ειδικευμένων εργατικών χειρών, από την απουσία οικονομιών κλίμακας για τις επιχειρήσεις, από το πρόσθετο κόστος των μεταφορών και των επικοινωνιών, από το διπλό νησιωτικό χαρακτήρα από τον οποίο πάσχουν τα μικρότερα νησιά που αποτελούν τμήμα ενός αρχιπελάγους και από το υψηλό κόστος των υποδομών στο οποίο προστίθεται σε ορισμένες βόρειες νήσους η απομόνωση που δημιουργείται από τους πάγους το χειμώνα,

ΣΤ. έχοντας υπόψη ότι η Διάσκεψη του Άμστερνταμ αναγνώρισε ότι τα μειονεκτήματα από τα οποία πάσχουν οι νησιωτικές περιοχές πρέπει να καλυφθούν με την έγκριση ειδικών μέτρων,

Ζ. έχοντας υπόψη ότι η Ευρωπαϊκή Ένωση έχει ήδη κατ' επανάληψη λάβει δεόντως υπόψη τα φυσικά μειονεκτήματα ως παράγοντες σε θέση να προσδιορίσουν τον εύθραστο χαρακτήρα μιας οικονομίας, όπως στην περίπτωση των αραιοκατοικημένων περιοχών ή εκείνη της ιδιαίτερης μεταχείρισης για τις περισσότερο απομακρυσμένες περιφερειακές περιοχές,

Η. έχοντας υπόψη ότι ο μόνιμος χαρακτήρας των ιδιομορφιών που συνδέονται με τη νησιωτική ιδιότητα απαιτεί συντονισμό των πρωτοβουλιών και των δράσεων για την ανάπτυξη των περιοχών αυτών, και επιβάλλει, ως εκ τούτου να εγγυώνται οι διαρθρωτικές πολιτικές και πολιτικές ανάπτυξης τα βασικά δικαιώματα για μία αειφόρο ανάπτυξη για τους πληθυσμούς που κατοικούν εκεί καθώς και τη διατήρηση και μη καταστροφική χρησιμοποίηση των νησιωτικών πόρων,

Θ. έχοντας υπόψη ότι οι διάφορες νησιωτικές περιοχές δεν υφίστανται κατά τον ίδιο τρόπο το νησιωτικό παράγοντα και ως εκ τούτου μία ευρωπαϊκή πολιτική υπέρ αυτών πρέπει να προσαρμόζεται στα διάφορα προβλήματα που τις πλήττουν,

Ι. έχοντας υπόψη την ανάγκη να ενσωματωθούν οι νησιωτικές περιοχές στην εσωτερική αγορά υπό ίσους όρους,

ΙA. εκτιμώντας τέλος ότι παραδόξως, σύμφωνα με τις προτάσεις της Επιτροπής που περιέχονται στο έγγραφο ΑΤΖΕΝΤΑ 2000, ελάχιστες θα είναι οι νησιωτικές περιφέρειες της Ευρωπαϊκής Ένωσης που θα θεωρηθούν, από το έτος 1999, ως περιφέρειες με καθυστερημένη ανάπτυξη και οι οποίες, κατά συνέπεια, θα χρειάζονται ειδικές διαρθρωτικές ενισχύσεις,

Νησιωτικός χαρακτήρας και μεταρρύθμιση των Διαρθρωτικών Ταμείων

1. ζητεί από την Επιτροπή, με την ευκαιρία της προσεχούς μεταρρύθμισης των Διαρθρωτικών Ταμείων να μην περιορισθεί στο να εξετάσει τους μακροοικονομικούς παράγοντες ως μοναδικά στοιχεία για την επιλεξιμότητα των νησιωτικών περιφερειών της ΕΕ για τους στόχους των Ταμείων αυτών και να λάβει, επίσης, υπόψη γεωοικονομικά κριτήρια, π.χ., την περιφερικότητα και το νησιωτικό χαρακτήρα, ως μόνιμα φυσικά εμπόδια για την περιφερειακή και βιώσιμη ανάπτυξη;

2. θεωρεί πολύ αυστηρή την εφαρμογή του κατωτάτου ορίου του 75% του κατά κεφαλήν ΑΕΠ κατ' ισοδυναμίαν της αγοραστικής δύναμης στις νησιωτικές περιοχές καθόσον, υπό το πρίσμα της Συνθήκης του Άμστερνταμ, οι τελευταίες θα μπορούσαν να απολαμβάνουν ειδικών μέτρων διαμορφωμένων ανάλογα με την ανάπτυξη της κάθε μιας με σκοπό να αντισταθμισθεί το φυσικό τους μειονέκτημα;

3. θεωρεί αναγκαίο, στο πλαίσιο μιας εκ των τριών κοινοτικών πρωτοβουλιών που προβλέπονται από τη μεταρρύθμιση των Διαρθρωτικών Ταμείων (Interreg), να δοθεί χώρος σε ένα νέο πρόγραμμα ολοκληρωτικά απευθυνόμενο στις νησιωτικές περιοχές;

4. ζητεί να λάβει η Επιτροπή υπόψη τις νησιωτικές εκείνες περιοχές που κατατάσσονται ως NUTS III έχουν όμως ενταχθεί σε ηπειρωτικά πλαίσια ευρύτερα και κατατασσόμενα ως NUTS II και ζητεί ως εκ τούτου να αναθεωρηθεί, όσον αφορά το πρόβλημα αυτό, το σύστημα ονοματολογίας στατιστικών μονάδων;

5. ζητεί να λάβει η Επιτροπή υπόψη τις ιδιαιτερότητες των νησιωτικών περιοχών κατά την διάρκεια τόσο της προετοιμασίας όσο και της υλοποίησης Κοινοτικών Οδηγιών και Κανονισμών ή εν γένει κειμένων πολιτικής ή στρατηγικής ανάπτυξης.

6. ζητεί να ληφθούν υπόψη στο πλαίσιο της μεταρρύθμισης των Διαρθρωτικών Ταμείων και υπό το πρίσμα της αρχής της προσθετικότητας που θα προσδιορισθεί με τους νέους κανονισμούς προσαυξημένα ποσοστά συγχρηματοδότησης για εκείνες τις νησιωτικές περιοχές που έχουν μεγάλη καθυστέρηση στην ανάπτυξή τους;

7. εύχεται να δημιουργήσει η Επιτροπή διϋπηρεσιακή ομάδα παρά τη γενική γραμματεία της, επιφορτισμένη με εγκάρσιο ρόλο συντονισμού των διαφόρων ΓΔ, με στόχο τη διαχείριση, σε συνεργασία με τις ευρωπαϊκές, εθνικές και περιφερειακές αρχές, ολοκληρωμένης πραγματικής πολιτικής υπέρ των νησιωτικών περιφερειών της Ένωσης; εύχεται η πολιτική αυτή να περιλαμβάνει, αφενός, την εφαρμογή οργάνων περιφερειακής πολιτικής, τόσο νομικών όσο και οικονομικών, προκειμένου να αντισταθμίσει τα διαρθρωτικά μειονεκτήματα που συνδέονται με το νησιωτικό χαρακτήρα, και αφετέρου, την προσαρμογή των κοινοτικών πολιτικών που ενδεχομένως έχουν αρνητικές συνέπειες στην οικονομική και κοινωνική ανάπτυξη των περιφερειών, με μέριμνα την επίλυση, όσο το δυνατόν πιο συγκεκριμένα, των μειζόνων προβλημάτων που πλήττουν ιδιαίτερα κάθε περιφέρεια ή ομάδα νησιωτικών περιοχών;

8. θεωρεί επιτακτική την ανάγκη να συμμετέχουν στο σχεδιασμό και την υλοποίηση των όποιων εθνικών ή κοινοτικών πολιτικών υπέρ των νησιωτικών περιοχών της Ευρωπαϊκής Ένωσης οι εκπρόσωποι των τοπικών και περιφερειακών αρχών καθώς και τα Επιμελητήρια και Πανεπιστήμια των νησιών και οι οργανώσεις για την προστασία της περιβαλλοντικής και πολιτιστικής κληρονομιάς, καθώς και για την προώθηση της ισότητας ευκαιριών;

9. εκφράζει την επιθυμία κατά τη νέα περίοδο οικονομικού προγραμματισμού της πολιτικής συνοχής να βοηθηθεί περαιτέρω η πολιτική διανησιωτικής συνεργασίας με κοινοτικά προγράμματα αφιερωμένα στην ανάπτυξη δικτύων μεταξύ νησιωτικών περιοχών τύπου EURISLES, IMEDOC ή ISLENET και άλλα, όπως εκείνα των εμπορικών επιμελητηρίων των νησιωτικών περιοχών της ΕΕ;

10. υποστηρίζει τη μελλοντική συνεργασία μεταξύ του Ευρωπαϊκού Κοινοβουλίου, μέσω της Επιτροπής Περιφερειακής Πολιτικής, με τις περιφερειακές και τοπικές αρχές και διεθνείς οργανώσεις και μη κυβερνητικούς οργανισμούς που αφιερώνουν τη δραστηριότητά τους στην αειφόρο ανάπτυξη των νησιωτικών περιφερειών;

Κρατικές ενισχύσεις

11. θεωρεί ότι η υπέρβαση του ορίου του 75% του κατά κεφαλήν ΑΕΠ, με ίση αγοραστική δύναμη σε σχέση με τον κοινοτικό μέσο όρο, εκ μέρους των νησιωτικών περιοχών δεν πρέπει να συνεπάγεται αυτομάτως την απώλεια του καθεστώτος ενίσχυσης που προσδιορίζεται στο άρθρο 92, παράγραφος 3, εδάφιο α);

12. ζητεί από την Επιτροπή να επιδείξει ανοχή στις ενισχύσεις λειτουργίας που χορηγούν τα κράτη μέλη συμπεριλαμβανομένου και του τομέα των μεταφορών στις νησιωτικές τους περιοχές θεωρώντας τις συμβατές με την κοινή αγορά όταν οι ενισχύσεις αυτές χορηγούνται προκειμένου να αντισταθμιστεί το πρόσθετο κόστος που προκαλεί το φυσικό μειονέκτημα;

13. ζητεί, και τούτο προκειμένου να αντισταθμιστούν τα οικονομικά και κοινωνικά μειονεκτήματα που προκαλούνται από τη φυσική δυσχέρεια, να διαμορφωθούν οι μελλοντικές κατευθυντήριες γραμμές όσον αφορά τις κρατικές ενισχύσεις με περιφερειακούς στόχους εις τρόπον ώστε να λαμβάνεται υπόψη η περίπτωση του νησιωτικού χαρακτήρα και να μπορούν ως εκ τούτου οι νησιωτικές περιοχές που αποτελούν τμήμα του στόχου 1 να απολαμβάνουν μεγίστου ποσοστού ισοδύναμης καθαρής επιδότησης της τάξης του 50%, οι δε άλλες νησιωτικές περιοχές να μπορούν να απολαμβάνουν τουλάχιστον ίσης μεταχείρισης με εκείνη που προβλέπεται για τις περιοχές με χαμηλή πυκνότητα πληθυσμού του σημερινού στόχου 6 (δηλαδή μέγιστο ποσοστό ισοδύναμης καθαρής επιδότησης 30%);

Μεταφορές, περιβάλλον, τηλεπικοινωνίες, ενέργεια, τουρισμός και κοινωνικές υποθέσεις

14. ζητεί από την Επιτροπή να εκπονήσει μελέτη για το πρόσθετο κόστος που συνεπάγεται ο νησιωτικός χαρακτήρας στον τομέα των μεταφορών;

15. ζητεί να εξισορροπηθεί με αντισταθμιστικά μέτρα το πρόσθετο κόστος των μεταφορών προσώπων, εμπορευμάτων και ενεργείας από και προς τις νησιωτικές περιοχές και να ενισχυθεί η αυτάρκεια των περιοχών αυτών από πλευράς ενεργείας και εφοδιασμού σε είδη πρώτης ανάγκης;

16. ζητεί να τηρηθεί πλήρως το άρθρο 129Β (νέο 154) που τονίζει την ανάγκη να συνδέονται οι κεντρικές περιφέρειες της Κοινότητας με τις νησιωτικές περιφέρειες;

17. εκφράζει την επιθυμία να εκπονήσει η Ευρωπαϊκή Υπηρεσία Περιβάλλοντος μελέτη για τις αρνητικές συνέπειες που θα έχει για το περιβάλλον η αύξηση και κατεργασία των αποβλήτων, στερεών και υγρών, η ενεργειακή εξάρτηση και οι επιπτώσεις του τουρισμού κατά τις περιόδους αιχμής αφενός, τα δε αποτελέσματα αυτών των ερευνών να συνεκτιμηθούν στη μελλοντική πολιτική για τις νησιωτικές περιοχές αφετέρου; εκφράζει την επιθυμία να εκπονήσει η Ευρωπαϊκή Υπηρεσία Περιβάλλοντος εξειδικευμένη μελέτη για τις νησιωτικές περιοχές της ΕΕ, δίνοντας ιδιαίτερο βάρος στην περιβαλλοντική και ενεργειακή διάσταση, στη διαχείριση των παρακτίων ζωνών και στα φαινόμενα διάβρωσης και ερημοποίησης;

18. ζητεί από την Επιτροπή να εξετάζει με συστηματικό τρόπο τις διασυνοριακές επιπτώσεις που προκαλούνται στο περιβάλλον των νησιωτικών περιοχών είτε αυτές οφείλονται σε δραστηριότητες που πραγματοποιούνται σε κράτη μέλη της Ευρωπαϊκής Ένωσης ή όχι, και να μην προβαίνει (η Επιτροπή) σε χρηματοδοτήσεις έργων σε κοινοτικές ή μη χώρες όταν διαπιστώνεται ότι το έργο θα έχει αρνητικές επιπτώσεις στο περιβάλλον της νησιωτικής περιοχής σε μια κοινοτική χώρα.

19. ζητεί να βοηθηθεί η ανάπτυξη της κοινωνίας της πληροφορίας και να ενισχυθεί ως εκ τούτου το τηλεφωνικό και τηλεματικό δίκτυο σε όλες τις νησιωτικές περιοχές μεταξύ των άλλων και χάρη στην κατάλληλη ένταξή τους στα διευρωπαϊκά δίκτυα;

20. ζητεί, στο πλαίσιο μιας ολοκληρωμένης κοινοτικής πολιτικής να πραγματοποιηθουν πιλοτικές ενέργειες και εμπειρίες ακριβώς για να αξιοποιηθούν οι νησιωτικές περιοχές ως εργαστήρια όσον αφορά τον τομέα των εναλλακτικών μορφών ενέργειας και της εξοικονόμησης ενέργειας και να ενθαρρυνθούν, ως εκ τούτου, η διάδοση σε μεγάλη κλίμακα των νέων τεχνολογιών, η χρηματοδότηση των ερευνητικών εργαστηρίων και η χορήγηση υποτροφιών; υπογραμμίζει τη σημασία επιλογής ορισμένων νησιωτικών περιοχών όπου θα μπορούσαν να προβλεφθούν σημαντικοί πειραματισμοί τροφοδοσίας με εναλλακτικές πηγές ενεργείας, όπως προτείνει η Λευκή Βίβλος της ΓΔ XVII ή με τίτλο «Ενέργεια για το μέλλον: εναλλακτικές πηγές ενεργείας», με σκοπό να μειωθεί η εξάρτηση των νησιών από τις ορυκτές πηγές ενέργειας;

21. ζητεί από την Επιτροπή να θέσει ως υψηλή προτεραιότητα την εξασφάλιση της υδατικής αυτονομίας των νησιών, ιδιαίτερα αυτών που χαρακτηρίζονται ως άνυδρα, και εκφράζει την ελπίδα να συγχρηματοδοτήσει η Επιτροπή κατά προτεραιότητα τα εν λόγω σχέδια στις περιοχές αυτές;

22. θεωρεί ότι η νησιωτική οικονομία που εξαρτάται αποκλειστικά από τον τουρισμό πρέπει να διαφοροποιηθεί με σκοπό την κατανομή στο χρόνο των τουριστικών ροών και την προώθηση νέων και ολοκληρωμένων πηγών ενδογενούς ανάπτυξης;

23. κρίνει ότι σε μια ολοκληρωμένη πολιτική για τις νησιωτικές περιοχές πρέπει να λαμβάνονται υπόψη οι κίνδυνοι που περιέχει η υπερβολική τουριστική προσφορά για την αειφορία της ανάπτυξης ορισμένων από τις περιφέρειες αυτές. Ζητεί από την Επιτροπή να λάβει υπόψη της τις συνέπειες που έχει ο πολλαπλασιασμός της επιθετικής συμπληρωματικής προσφοράς στις ακτές (π.χ. η κατασκευή λιμένων για σκάφη αναψυχής) καθώς επίσης οι τουριστικές εγκαταστάσεις στην ύπαιθρο, στο φυσικό περιβάλλον;

24. εκφράζει την επιθυμία να δημιουργηθεί μία ομάδα εργασίας για τα κοινά προβλήματα του εμπορίου στις νησιωτικές περιοχές, στο πλαίσιο του Τρίτου Πολυετούς Προγράμματος υπέρ των ΜΜΕ;

25. ζητεί από την Επιτροπή να θεωρήσει ιδιαίτερα μειονεκτική την κατάσταση από υγιειονομικής και εκπαιδευτικής πλευράς, την οποία υφίστανται τα μικρότερα νησιά τα οποία αποτελούν τμήμα ενός αρχιπελάγους και προκαλείται από το διπλό νησιωτικό χαρακτήρα;

26. εκφράζει την επιθυμία να συγχρηματοδοτήσει κατά προτεραιότητα η Επιτροπή την αγορά μέσων επείγουσας μεταφοράς στα αρχιπελάγη και στις μικρές νησιωτικές περιοχές προκειμένου να επιτρέπεται, σε περιπτώσεις ανάγκης, μία σταθερή και ταχεία σύνδεση μεταξύ αυτών και των κυρίων νήσων ή των ηπειρωτικών περιοχών; εκφράζει την επιθυμία να συγχρηματοδοτήσει κατά προτεραιότητα η Επιτροπή την αγορά εναερίων και χερσαίων μέσων πυρόσβεσης ώστε να προστατευθεί αποτελεσματικά ο φυσικός πλούτος των νησιών;

27. θεωρεί ότι το πρόγραμμα ακτοπλοϊκών συγκοινωνιών πρέπει να ανταποκρίνεται όχι μόνο στις σκοπιμότητες των εφοπλιστικών εταιριών, αλλά και στις ανάγκες των νησιωτών, ιδιαίτερα κατά τους χειμερινούς μήνες;

28. ζητεί από την Επιτροπή να προωθήσει μια σειρά μέτρων για τη διατήρηση της πολιτιστικής φυσιογνωμίας των νησιωτικών περιοχών, κυρίως μέσω θεσμικών παρεμβάσεων και ειδικών έργων για την ανάδειξη των ιστορικών και αρχαιολογικών χώρων, την ανάπλαση παραδοσιακών οικισμών, την ποιοτική αναβάθμιση των οικισμών και την προώθηση της διεθνούς πολιτιστικής συνεργασίας;

29. ζητεί από την Επιτροπή, στο νέο πλαίσιο του Ταμείου Συνοχής, τα κράτη μέλη που οφελούνται απ´ αυτό να δίδουν προτεραιότητα για τις υποδομές στον τομέα των μεταφορών, του περιβάλλοντος και των τηλεπικοινωνιών στις νησιωτικές περιοχές;

30. πιστεύει ότι κάθε προσπάθεια ανάπτυξης των νησιωτικών περιοχών της Ευρωπαϊκής Ένωσης θα πρέπει να διασφαλίζει ότι θα είναι οικονομικά βιώσιμη, κοινωνικά αποδεκτή, τεχνικά ενδεδειγμένη, σεβόμενη το περιβάλλον και συμβατή με τους όρους της «αειφόρου ανάπτυξης»;

31. κρίνει ότι μια στρατηγική ανάπτυξης για τις νησιωτικές περιοχές πρέπει να έχει ως απαραίτητο στοιχείο τη διασφάλιση της ιστορικής, της καλλιτεχνικής, της πολιτιστικής και της γλωσσικής κληρονομιάς των περιφερειών αυτών;

32. πιστεύει ότι θα πρέπει να καθιερωθεί ένα ευρωπαϊκό έτος για τα νησιά στα πλαίσια του οποίου θα μπορούσε ανάμεσα σε άλλα να διοργανωθεί π.χ. στις Βρυξέλλες ένα Forum για τα νησιά, όπου με τη συμμετοχή όλων των νησιωτικών φορέων και παραγόντων από όλες τις νησιωτικές περιοχές της Ευρωπαϊκής Ένωσης θα μπορούσαν να συζητηθούν τα ιδιαίτερα προβλήματα των νησιών και να αναζητηθούν κοινά αποδεκτές λύσεις;

33. ζητεί να δραστηριοποιηθεί το Κοινωνικό Ταμείο για την αντιμετώπιση του φαινομένου της ανεργίας, που έχει πολύ έντονο το στοιχείο της εποχικότητας, με την προώθηση προγράμματων παραδοσιακού χαρακτήρα (ξυλοτεχνία, μαρμαροτεχνία, μεταλλοτεχνία), που το προϊόν τους μπορεί να βρεί εύκολα θέση στην τουριστική αγορά; θεωρεί ιδιαίτερα σημαντική τη διασπορά εκπαιδευτικών ιδρυμάτων σε νησιώτικες περιοχές που μπορούν να τα στηρίξουν, γιατί αυτή θα στηρίξει την κοινωνική, πολιτιστική και οικονομική ζωή ιδιαίτερα κατά τις εκτός θέρους εποχές, όπου παρατηρείται μαρασμός και γήρανση στον πληθυσμό των νησιών;

Φορολογία και οικονομικά κίνητρα

34. ζητεί από την Επιτροπή να αντιληφθεί το ευρωπαϊκό πλαίσιο υποδιαιρεμένο σε τρεις ζώνες και συγκεκριμένα την ηπειρωτική, τη λίαν περιφερειακή και τη μέση νησιωτική για την οποία θα μπορούσαν να ληφθούν υπόψη εναλλακτικά φορολογικά μέτρα κυμαινόμενα από μία φορολογική εναρμόνιση σεβόμενη τη νησιωτική ιδιομορφία των περιοχών αυτών μέχρι μία ενθάρρυνση των οικονομιών με φορολογικές απαλλαγές;

35. εκφράζει την επιθυμία, στο πλαίσιο των μέτρων φορολογικού συντονισμού και υπό πνεύμα μεταξύ άλλων της δήλωσης του Συμβουλίου ECOFIN του Δεκεμβρίου 1997, να προστατευθεί το σύνολο των νησιωτικών περιοχών με σκοπό να υποστηριχθεί η οικονομική ανάπτυξή τους;

36. ζητεί από την Επιτροπή να μελετήσει φορολογικά και οικονομικά κίνητρα προκειμένου να προωθηθεί η ενδογενής ανάπτυξη των νησιωτικών περιοχών όπως εκείνα που προτείνονται στην έκθεση αυτή πρωτοβουλίας;

37. ζητεί από την Επιτροπή να θεωρήσει ως υψηλής προτεραιότητας τα διαχειριστικά σχέδια για την προστασία των ευαίσθητων οικολογικά περιοχών στα νησιά και εκφράζει την επιθυμία να συγχρηματοδοτήσει κατά προτεραιότητα η Επιτροπή την εκπόνηση των σχεδίων αυτών;

38. ζητεί από την Επιτροπή, στο πλαίσιο των συμπερασμάτων που εγκρίθηκαν στη διάσκεψη κορυφής για την απασχόληση στο Λουξεμβούργο, να εγκρίνει πειραματικές εμπειρίες που θα εφαρμόζονται στις νησιωτικές περιοχές όσον αφορά τη μείωση του ΦΠΑ σε εντατικούς τομείς εργατικού δυναμικού (όπως ο ξενοδοχειακός τομέας) με στόχο την προαγωγή της απασχόλησης;

Γεωργία και αλιεία

39. ζητεί να καθιερωθεί στην ΚΑΠ η αρχή ενός διορθωτικού στις ενισχύσεις σε συνάρτηση της διάστασης της γεωργικής εκμετάλλευσης, της περιοχής όπου είναι εγκατεστημένη καθώς και της απόδοσης της ίδιας και προτείνει στην Επιτροπή να λάβει υπόψη την ευαισθησία του νησιωτικού πλαισίου, τόσο από οικονομική όσο και από οικολογική άποψη, πραγματοποιώντας συγκεκριμένες δράσεις μικρής κλίμακας στο βιώσιμο αγροεπισιτιστικό τομέα;

40. ζητεί τη βοήθεια της Επιτροπής για την εφαρμογή, στο πλαίσιο της ολοκληρωμένης πολιτικής των «σημάτων νησιωτικής ποιότητας», προκειμένου να υποστηριχθούν οι χαρακτηριστικές τοπικές παραγωγές;

41. υπενθυμίζει τη σημασία της αλιείας για την οικονομία πολλών νησιών, την ανάγκη κάλυψης της υφιστάμενης ανταγωνιστικής απόστασης μεταξύ ακτής και νήσου που οφείλεται σε φυσικούς λόγους ή σε μεγάλο βαθμό διαφοροποιημένη τεχνική ανάπτυξη και την ύπαρξη ελαχίστων εναλλακτικών πηγών απασχόλησης; καλεί ως εκ τούτου την Επιτροπή να εξετάσει το ενδεχόμενο ειδικής μεταχείρισης στα μικρότερα νησιά που εξαρτώνται από την αλιευτική δραστηριότητα, λαμβάνοντας τα δέοντα μέτρα ώστε να εξασφαλιστεί η προστασία της αλιευτικής δραστηριότητας των νησιωτικών στόλων συμπεριλαμβανομένης και της αλιείας ειδών που δεν εντάσσονται στην κοινή αλιευτική πολιτική;

42. αναγνωρίζει ότι, ανεξαρτήτως της ειδικής μεταχείρισης που τυγχάνουν οι άκρως απομακρυσμένες περιφέρειες της Ευρωπαϊκής Ένωσης δυνάμει των κοινοτικών συνθηκών, της δήλωσης αριθ. 26 της Συνθήκης για την Ευρωπαϊκή Ένωση και του νέου άρθρου 299, παράγραφος 2 της ΣΕΕ που έχει ενσωματωθεί στην Συνθήκη του Άμστερνταμ, τα νησιά υποφέρουν γενικώς από ένα ανταγωνιστικό μειονέκτημα, ως αποτέλεσμα της απομόνωσής τους από την ηπειρωτική αγορά;

43. συνιστά να διασφαλίζονται για τον καταναλωτή οι ίδιες τιμές σε σχέση με τις ηπειρωτικές περιοχές, τουλάχιστον για τα βασικά προϊόντα;

44. εκφράζει την επιθυμία να συμμετάσχουν στην ολοκληρωμένη νησιωτική πολιτική, ήδη από την προενταξιακή φάση, οι δύο νησιωτικές περιοχές της Εσθονίας;

45. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Επιτροπή Περιφερειών και την Οικονομική και Κοινωνική Επιτροπή.